A., Sti Petri dictus abbas, totumque capitulum ejusdem ecclesie, omnibus presentes litteras inspecturis, salutem in Domino. Universitati vestre presentibus litteris notum facimus quod cum ecclesia nostra in quibusdam decimis de territoriis in parrochiis Sancti-Amatoris, et Sancti-Juliani sitis, octavam partem solummodo perciperet, et dilecti in Christo canonici Sancti-Amatoris residuam partem haberent integre: considerantes quod non cum minori labore et sumptu reciperemus partem nostram quam si dicte decime ad nos in integrum pervenirent; dicti, vero, canonici Sancti-Amatoris, in recipiendo totum non majorem penam vel expensas facere debeant quam solerent cum suam solummodo reciperent portionem; pensata tam in hiis quam in aliis utilitate utriusque ecclesie; de consilio bonorum virorum, et voluntate et assensu venerabilis patris Henrici, Autissiodorensis episcopi, octavam partem nostram predictarum decimarum, dilectis in Christo priori et canonicis Sancti-Amatoris dedimus et concessimus, in perpetuum, sub annua pensione viginti quinque solidorum Autissiodorensium, duobus terminis, nobis solvendorum, videlicet, infra octavas Nativitatis Domini, tredecim solidos, reliquos, vero, duodecim solidos, infra octavas Pasche subsequentis. Territoria, autem, de quibus decime percipiuntur sunt hec: territoria de Valle-Bosonis, et de Bofaut, et de Nuillet, et de Monte-Albo, et de Campo-Cardonis, in censu Girardi Balene constituta; et territoria de Pancevelle et de Monte-Albo, in censu domine Eustachie similiter constituta. Ut autem hec adcensatio a nobis facta bona fide rata et inconcussa futuris temporibus permaneat, presentes litteras sigillo nostro sigillari fecimus dictis canonicis Sancti-Amatoris, in ipsius rei testimonium et munimen. Actum, anno Domini millesimo ducentesimo vicesimo.